Papersnake/gushiwen huggingface dataset:
别孙隐甫
彭龟年（宋代）

君家金石台，我家富寿冈。
十馹苦不远，半世成相望。
我为一贫驱，触热来帝乡。
尘垢面未頮，郁结志不强。
下马忽见君，喜剧几欲狂。
未语心己倾，既坐形俱忘。
醒我醉梦中，祓我冰雪旁。
主人知客深，对著夜雨床。
犹恐客意短，渠渠罗酒浆。
蟹鳌擘新肥，荔子含生春。
晚归候月影，早游趁湖光。
都城六月中，公卿簿书忙。
而我乃舆君，专此风露凉。
笑语虽杂乱，理到味自长。
平生区区愿，恰此一月尝。
遽然委我去，令人热中肠。
儿女惜别离，丈夫重行藏。
敢因杯酒行，感慨徒悲伤。
君去起我思，彩衣拜重阳。
愿言各努力，白发行中堂。
寿松记碑本
杨瑀（元代）

举世纷纷名利间，达生轻禄古今难。天生瑞兆为君寿，寄我山中作画看。
萱花
刘应时（宋代）

碧玉长簪出短篱，枝头腥血耐炎晖。
北堂花在亲何在，几对薰风泪湿衣。
游子
彭汝砺（宋代）

游子何所之，上下山水中。泛滥不系舟，飘飖孤飞鸿。

杨朱泣路歧，阮籍悲途穷。我志非此流，高吟属春风。
齿落
刘鹗（元代）

去年落一牙，今年落三齿。
动者日已落，存者能有几？
齿落何足日？所日岁月逝。
行年已七十，德业无可纪。
远愧赵充国，成名向边鄙。
作图上方略，虽老何亹亹！
岂独誇当时？馀光耀青史。
我今往韶雄，事势焉能已？
汉贼不两立，直欲洗国耻。
梅关一岭隔，调度亦易尔。
会当杀贼奴，持以报天子。
何妨衣绣衣，持节老乡里。
舟中怀夔门亲旧八绝 其五 卢道子
项安世（宋代）

我爱卢家道子贤，悼亡之后只萧然。虎儿向我能求字，玉雪肌肤更可怜。
赠吴季诗
乐雷发（宋代）

燕子楼头一曲春，曾骑骄马掷黄金。
如今世事漫头雪，破屋孤灯忍冻吟。
再到竹山
张嵲（宋代）

衰草连云鸦乱飞，荒城寂历澹寒曦。
屋庐烧尽民居少，只有青山似昔时。
烈士行赠赵义庵
潘耒（清代）

宝刀削葵马守户，当今烈士贱如土。举头不识赵王孙，空向陈编吊婴杵。

王孙二十逢乱离，才高胆盛无人知。江东顾荣目如电，一豹贱却千羊皮。

玳簪珠履正杂沓，王孙落落无他奇。邛崃坂上高车覆，御史门前乌夜哭。

三千上客散如星，义故儿郎抱头伏。可怜端正骑羊子，鞭笞蹴蹋奚官里。

白楸三寸无人收，骨肉苍黄窜荆杞。王孙此时气拂云，赤手真入磨牙群。

陈容甘共藏洪死，习脂不畏曹瞒嗔。精诚贯日智略凑，抱还孤儿如有神。

潜藏抚护麟种存，丁宁莫遣家人闻。沉吟此事廿寒暑，中郎坟土蒿如柱。

王孙落魄尚关河，失路骅骝老无主。昔年遇君清淮流，今春遇君燕市头。

苦言奔驰不称意，一官束体如赘旒。苏台何意仍相值，短鬓尊前泪双滴。

瓠瓜在地根在天，黄杨一闰一回厄。吁嗟万事如惊波，翻云覆雨何其多！

褚渊封侯袁粲死，如君岂得辞轗轲？萧萧凉雨胥江暮，题诗别有伤神处。

江头不见酒家佣，瀚海羝羊何日乳？
忆王孙 新秋即事
方彦珍（清代）

疏帘花影月光笼。暑退凉生诗思浓。忽讶鏦铮响远空。

戛梧桐。一半砧声一半风。
漱玉轩为邑之佳处顷春祝寺僧少葺之重来则眼
李石（宋代）

毒露炎炎海瘴浮，一轩谁与聒清秋。
雨花天上清凉手，挽取银河作玉流。
岁晚
韩淲（宋代）

岁晚家何在，冰溪怀玉山。雪梅香汎汎，霜树色斑斑。

村酒相招唤，田歌自往还。白头搔更懒，今识市朝间。
和韦苏州二十首 其十八 何时风雨夜复此对床眠
赵秉文（金朝）

幽居少人事，有客来不速。炉内火正红，尊中酒新绿。

高斋始闻雁，隔窗时动竹。何当风雪夜，抱被还同宿。
游昆山吊徐健庵尚书传是楼故址晚与数客饮山下酒家
陈克家（清代）

前山陂陁后山孤，清秋一客穷嬉娱。山前落日看平芜，东海书楼片瓦无。

当时兄弟遭明圣，宾客独夸司寇盛。东南遗逸记鸿文，辇毂人才归藻镜。

相国立朝持谠言，本朝补谥当谁先。洞庭归来纵遗议，平生风雅犹高骞。

编插斯楼万丈光，那知倏忽竟销亡。并无旧话桐阴续，空有遗篇锦箧藏。

君不见横云山庄开史局，两行羽伎森红烛。百年文物数江南，岂意故家尽零落。

看山莫负草堂新，山月亭亭射酒樽。世上坚牢定何物，古来兴废不须论。
喜朱拾遗承恩拜命赴任上都
刘长卿（唐代）

诏书征拜脱荷裳，身去东山闭草堂。阊阖九天通奏籍，

华亭一草在朝行。沧洲离别风烟远，青琐幽深漏刻长。

今日却回垂钓处，海鸥相见已高翔。
端午贴子词·皇太后阁六首
周麟之（宋代）

覆户双人艾，浮樽九节蒲。
更闻天子孝，瑞箑扇尧厨。
送章使君守竟陵
周紫芝（宋代）

长江尽此是吾州，君去长江更尽头。短棹只添行客恨，清樽肯为故人留。

饱听梦泽洲前雨，却望苍龙阙角楼。试问尺书何日到，会须红蓼白蘋洲。
酬遁翁
汪荣棠（清代）

烈风荡白日，大野晶以苍。豺狼塞路隅，旌旆都仓皇。

湖干有一塞，冥若云鸿翔。大音声自希，短褐气自昌。

朅来共尊酒，言简心弥长。赠我新诗篇，险语惊雷硠。

久企郑公里，幸登元伯堂。数楹閟泉壑，四壁堆琳琅。

杯酒话乾坤，檐花映深觞。君如泉在山，我如马脱缰。

静躁虽各殊，共此肝与肠。愿为丰城剑，双飞入混茫。
杜若
刘子寰（宋代）

钦州五月土如炊，满山杜若芳菲菲。素英绿叶纷可喜，劲烈不菲炎歊威。

采之盈掬荐蔬食，臧获失笑庖人讥。君不见屈平夕餐赋秋菊，魂兮无南盍来归。

又不见坡公服食得枲耳，扣角自叹从前非。伊予假禄二千石，穷比二子犹庶几。

餐花嚼蕊有真乐，一饱何必谋甘肥。尚馀升合渍生蜜，从他薏苡生珠玑。
啜茗
史弥宁（宋代）

瞢腾午困懒吟哦，鼎沸枪旗不厌多。
战退睡魔三十里，安知门外有诗魔。
寒食节有感
汪莘（宋代）

寒食原头杜宇声，谁家不起古今情。
纸钱烧罢人归后，一树梨花冻月明。
过安吉城
卫宗武（宋代）

一年两到吴兴郡，梦想往时云锦乡。
败堞颓垣尚围绕，雕梁画楝总凄凉。
萧萧适际风寒候，黯黯全无山水光。
日暮楼头鸣鼓角，声声悲壮断人肠。
与贾至舍人于龙兴寺剪落梧桐枝望灉湖
李白（唐代）

剪落青梧枝，灉湖坐可窥。雨洗秋山净，林光澹碧滋。

水闲明镜转，云绕画屏移。千古风流事，名贤共此时。
王家营
萧培元（清代）

危岸高千尺，人家岸下多。楼头平赤堰，屋脊走黄河。

露冷菘盈圃，霜高豆满坡。晓来车马骤，去去听骊歌。
过十三山口占
金朝觐（清代）

北镇临青幽，山尽南山口。峭茜如列屏，岚光入虚牖。

古洞锁金牛，神物夜出走。不为五丁驱，粪金日一斗。

岂似田间来，洪縻系人手。
清平乐 寿彬齐四月二十八日
陈栎（元代）

清和天气。三荚萱犹翠。恰喜先生初度至。近迓薰弦佳致。几年人物彬彬。文华质实惟均。寿宿临之在上，龙溪文脉常新。
晋。苻坚投箠
孙元晏（唐代）

投箠填江语未终，谢安乘此立殊功。

三台星烂乾坤在，且与张华死不同。
夏日六言
陆游（宋代）

退士自应客少，幽居不厌椽低。
未说盘堆玉脍，且看臼捣金虀。
登北固山
陈辅（宋代）

古城龙顶直，孤角雁行稀。
海月天悬镜，江云地作衣。
楚封山或是，秦凿事还非。
千古英雄恨，渔人一笑微。
杂兴六首
陆游（宋代）

老无添虎仍逢病，春欲残时未减寒。
架上汉书浑忘尽，床头周易却常看。
过牂牁江
李京（唐代）

归欤何日是真归，惭愧山林与愿违。垂老八千馀里谪，回头四十九年非。

穷边野水黄云渡，梦里田家白板扉。珍重沙禽频见下，也应知我久忘机。
蒙泉
尹台（明代）

昔人居蒙下，而我观蒙泉。髣髴濠梁意，坐啸挹潺湲。

圣功求始达，混混叹逝川。荒言舛不中，胡为恣流传。

泉显因谁者，千秋陆子贤。其人久已没，吾怀孰寄宣。
雨中花慢 越王台下怀古
屈大均（明代）

雁翅三城，龙荒十郡，秋来不减边沙。恨牛羊有地，鸡犬无家。

虽少诸军浴铁，还馀几队吹笳。口朝台试望，天似穹庐，直接京华。

赵佗箕踞，南武称雄，遗墟问取栖鸦。谁得似、斑骓汉使，才藻纷葩，汤沐千年锦石，文章五岭梅花。

彩丝女子，争看旌节，色映朝霞。
题彭尉轩壁三首
陈造（宋代）

轩成首作梅仙客，再到园池更可观。
日有脊令栖小树，时看鸂鶒下前滩。
送宗兄仕崇还长乐
戴琏（明代）

霜前衰柳满官河，日暮寒潮涌漫波。绿酒一尊沙际别，青山万里客中过。

江城急杵催寒近，野岸啼猿向晚多。归到故园烦借问，山阴旧俗近如何。
十一月五日雪夜寒甚寄剑秋
费丹旭（清代）

雪压窗虚布被轻，梦回无那易愁生。漏声不尽自断续，镫影欲残时暗明。

客馆早寒嗟岁晚，薄田迟税累秋成。不知此日门前路，一笑何人访戴行。
赋得风入松和贞元作二首
邓云霄（明代）

松关乍涌海门潮，谁送寒声度泬寥？楚苑雄风来谡谡，秦年残雨尚潇潇。

微闻虎啸惊栖鹤，轻动龙髯拂野樵。时有幽人听爽籁，扫开金粉结茶寮。
题灵鹫四首
汤汉（宋代）

问禅去灵隐，听讲去天竺。
还有无求人，来寻灵鹫宿。
家酿新熟分送小壶 其二
虞俦（宋代）

簿书朱墨祇愁颜，毋溷维摩丈室间。俗子樵人须料理，为言爽气在西山。
赵同叔开轩植竹以自娱乐诸公虽为赋诗而未尝
吴儆（宋代）

手种琅玕翠竹行，幽窗一见自心凉。
君家有此扬州鹤，倦客无由对一觞。
胡太傅挽词二首
曾巩（宋代）

远略参基命，雄文入典章。
輤车俄就路，瑞节始还乡。
象物陈虚寝，哀歌寄奠觞。
惟应九原上，松桧日苍苍。
题画二十四首 其十五
沈梧（清代）

壁立崖颠谁共攀，林泉幽僻隔尘寰。行云流水缘何事，笑看青山似我闲。
一日复一日
吕南公（宋代）

一日复一日，夜眠复朝兴。不见事物穷，但觉忧患增。

千虑不必免，不思亦如恒。未知此世间，有用智与能。

少壮怯郁屈，衰残念轩腾。方如夏中蝉，忽若秋后蝇。

非誉等毫丝，善恶计合升。可醉且勿道，云来譬高曾。
离会曲
张说（唐代）

何处送客洛桥头，洛水泛泛中行舟。可怜河树叶萎蕤，

关关河鸟声相思。街鼓喧喧日将夕，去棹归轩两相迫。

何人送客故人情，故人今夜何处客。
庭柏诗
魏收（南北朝）

古松图偃盖，新柏写炉峰。凌寒翠不夺，迎暄绿更浓。

茹叶轻沈体，咀实化衰容。将使中台麝，违山能见从。
看花饮宋尔孚清斋得脉字
郭之奇（明代）

日愁春尽向花索，不谓耽花情已癖。意中每作俟时思，多方滋树培春脉。

悲秋有友晓相过，似于春事都有责。徙倚花间聊徘徊，指点春光倍怜惜。

人来乃说载花舟，溯流宛在浮春壁。携我披衣一观之，君翻为主我为客。

几株芳艳出李桃，数本青青留竹柏。与君次第共平章，平分春色使君择。

为爱深红爱浅红，可怜瘦白怜肥白。红白阶前何纷纷，午光欲炽炎光赫。

花容懒惰如吾疲，贤哉主人急张席。谁能对此不花留，更许同人为春炙。

传杯颇令花欲酡，移樽每见春难却。北海床头不易空，孟遵门内多藏轭。

花前莫问醉与醒，取醉为君君莫逆。君赋梅花令客酬，我馀竹马从儿策。

壶奕分曹费黄昏，东墙日影正西掷。有友狂奔意若何，临桥脱履似飞舄。

举手终当恕醉人，连裾仍向子京宅。一丘曲折劳跻攀，十武仍须上山屐。

含思转袂觅初筵，天镜溶溶窥岸帻。忽闻窦外大声呼，把臂登堂相肘掖。

屡舞傞傞向余歌，自誇一饮川吸百。白眼观天卮未倾，惊座雄谈顿冰释。

独馀子云双鬓皤，主人歌骚扬拟易。庭花相对寂无言，舍花欲去念花只。

出门不辞主不知，一天明月印归迹。看花得酒步月归，花月与酒称三益。

閒步幽墀问我花，悠然不觉沁心魄。叮咛此意寄来春，好留烟景记今夕。
祁门驳
赵公豫（宋代）

舟小名为驳，临河体实轻。扪滩鱼贯上，放溜雁行行。

云气仙山静，风声远树鸣。时和春又暮，旷览可娱情。
访古寺
韩淲（宋代）

一代文鸣能几人，要须终古景长新。我来盘礴古洲晚，君亦为开三径春。

山远地平知得句，林疏花近有閒身。兹游颇快生双眼，相赏暂时情转亲。
右臂作痛弥月歌以起之
张佩纶（清代）

不挽九石弓，不抚七弦桐。三年曲肱枕北风，天生此手竟何用。

曲为拘挛橶挶百患来攻。霜蹄小蹶不腾踔，病翅欲舞怜氋氃。

臂化为鸡窗下语，谓此神佑非天穷。先生一抵掌，屈横能为纵。

入门俯坐客，尘毛奋掷谈辨雄。但令贵戚相敛避，自揽六辔孤乘骢。

焉知千夫指争集，短狐暗射沙濛濛。鬼薪折掇白粲春，百金无药龟隆冬。

茫然四顾一摇手不得，犹且终宵运笔撰说丛。及今小休息，一节偶罢全体充。

酌以忘忧酒，导以灵寿筇。支离或免役，优游归作新丰翁，不然时来折臂犹三公。

我闻强起忽狂笑，士能截腕难偻躬。长揖将军信兀傲，木材接续今更难为恭。

焉能仆仆走秦楚，苦以小体撄心胸。君不见张侯矢贯肘，枹鼓严军容。

国人耳目属却克，谁知流血轮殷红。又不见子公凌寒出西域，谷永耿育讼其功。

可怜两臂不信诎，颓唐卧守边亭烽。人生何者非遭逢。

吁嗟乎！善射射难封，善书书不工。柳生冥伯岂必意蹶蹶，静玩物化神行空。

无官何待托风痹，蠲疴不饵千年松。公等诚不能案摩析枝为长者，吾能挟山超海独障狂澜东。
东坡载酒堂二诗盖用渊明始春怀古田舍韵遂不见于后集予至儋始得真本因追和其韵 其二
李光（宋代）

嗟彼海南郡，土瘠士常贫。藷芋饷昼耕，松明照夜勤。

当年两黎饷，能邀玉堂人。一往五十年，遗迹宛若新。

邦君时举酒，父饷举欣欣。贤多隐农圃，耦耕可问津。

鲁叟欲乘桴，东坡愿卜邻。他年青衿子，凛凛多秀民。
溪翁
叶颙（元代）

渔唱杂樵讴，茶铛继酒瓯。醒吹云外笛，醉掉月中舟。

潮驾千寻浪，风生两岸秋。古今多少事，睡醒蓼花洲。
谢高辇先辈寄新唱和集
齐己（唐代）

敢谓神仙手，多怀老比丘。编联来鹿野，酬唱在龙楼。

洛浦精灵慑，邙山鬼魅愁。二南风雅道，从此化东周。
谢张钦夫机宜惠灵寿杖
王庭圭（宋代）

九疑连绵青未了，郴江擘出蛟龙吼。雷公霹雳搜岩幽，化为郁律黄蛇走。

飞电迸火出奇节，黄蛇走立僵如铁。携看玉女洗头盆，拄上九疑探禹穴。

莫挑马箠渡黄河，莫扣天门阍者诃。但挂百钱时一醉，从教风雨湿渔蓑。

青钱学士年方少，年少羞为老人调。即看飞步上蓬瀛，别有青藜夜相照。
小园
陆游（宋代）

村南村北鹁鸪声，水刺新秧漫漫平。
行遍天涯千万里，却从邻父学春耕。
游云门
崔子向（唐代）

长松落落胜天台，佛殿经窗半岭开。郭里钟声山里去，上方流水下方来。
登楼
郑梁（清代）

久不登楼望，江天别样清。朔风寒有色，西日照多情。

木落山馀骨，村空水作声。倚窗看未倦，林月一轮明。
赋得射雉歌送杨协律表弟赴婚期
刘商（唐代）

昔日才高容貌古，相敬如宾不相睹。手奉蘋蘩喜盛门，心知礼义感君恩。

三星照户春空尽，一树桃花竟不言。结束车舆强游往，和风霁日东皋上。

鸾凤参差陌上行，麦苗萦陇雉初鸣。修容尽饰将何益，极虑呈材欲导情。

六艺从师得机要，百发穿杨含绝妙。白羽风驰碎锦毛，青娥怨处嫣然笑。

杨生词赋比潘郎，不似前贤貌不扬。听调琴弄能和室，更解弯弧足自防。

秋深为尔持圆扇，莫忘鲁连飞一箭。
寄姑苏苏延玉义相
林瀚（明代）

当年客棹过君家，一段蓬壶景不赊。翠竹有枝初解箨，碧桃无树不开花。

金樽满泛长春酒，石鼎新烹异品茶。为问传书南去鹤，寿仙何处炼丹砂。
余还自海外至崇仁见思禹以四诗先焉既别又有太原之行已而幸归石门复次前韵寄之以致山中之信云 其二
释德洪（宋代）

脱梏宁知缚禅律，但欲闭门长不出。死祸平生九蹈之，痛恨防身苦无术。

此言了如意在弦，此心烱如月临泉。山中乐可骄稚世，一榻暑风清昼眠。
永丰祝子益和予诗见寄许见访以长句谢之且贤
陈文蔚（宋代）

反关甘与世情暌，绿遍闲庭草欲齐。
何处客来谈列岫，有人雪踏自东溪。
坐低流欲几千辈，已见新诗第一题。
他日竹林如肯过，圣门相与探端倪。
岁暮
陆游（宋代）

岁暮风霜惨，村深草棘稠。
力衰行每蹇，衣薄鼻多鼽。
久矣当长往，悠然尚小留。
儿童报炊熟，得饱且忘忧。
彭尉焚巢二首
陈造（宋代）

彭家柳边堂，江色润书画。
乃公根柢学，衣传自心会。
唾手勋业根，探妙文字外。
区区青紫计，韦子岂君配。
神物护挥毫，而不告成坏。
赫炎卷地过，椽瓦了无在。
赖是堂间书，万轴腹中载。
乃公洞天理，否倾则泰。
向来荐才名，开口取猜怪。
从今柳先生，颇为参元快。
圆子
朱淑真（宋代）

轻圆绝胜鸡头肉，滑腻偏宜蟹眼汤。
纵有风流无处说，已输汤饼试何郎。
慎轩诗为魏伯广作
徐庸（明代）

海虞魏君富经史，古貌古心一高士。藏脩有轩劳经营，以慎为名得深旨。

□文所载见传记，意义无他惟谨尔。揭扁于楣匪徒玩，勉旃力行在脩已。

朝焉惓惓暮惕惕，进退出入兼动止。达乎诚敬知隐微，崇礼以义及廉耻。

不登于高不临深，顷步之间敢忘耳。慎之又慎功斯到，从容自然合规矩。

高明博厚本天地，俯仰无惭古人似。传家清白志所同，百世真堪遗孙子。
兄子象先罢公试归知武林动静成古风三首 其三
薛季宣（宋代）

明珠以弹雀，得雀亦亡珠。飏鹜以当鹰，夫岂猎之徒。

黄金有定价，韫椟盍藏诸。薰风扇馀凉，吾方爱吾庐。
冬夜杂咏 其二
任其昌（清代）

素衣京洛染淄尘，百岁谁全不涅身。长坂秋兰庸作佩，小山丛柱枉留人。

清风月白原无价，鹤怨猿啼信有因。试听商颜《采芝曲》，可怜黄绮未称臣。
桂隐纪咏·书叶轩
张镃（宋代）

抛絮轻於柳，栖禽不待风。
题诗非胜纸，留咏托枝凉。
抱疾谢李吏部赠诃黎勒叶
包佶（唐代）

一叶生西徼，赍来上海查。岁时经水府，根本别天涯。

方士真难见，商胡辄自夸。此香同异域，看色胜仙家。

茗饮暂调气，梧丸喜伐邪。幸蒙祛老疾，深愿驻韶华。
西江月·别梦已随流水
苏轼（宋代）

姑熟再见胜之，次前韵

别梦已随流水，泪巾犹浥香泉。相如依旧是臞仙。人在瑶台阆苑。
花雾萦风缥缈，歌珠滴水清圆。蛾眉新作十分妍。走马归来便面。
谢张文老饷酥
晁公溯（宋代）

清晨坐堂上，忽得故人书。
近自玉垒州，远饷金城酥。
闻由笮都出，来与枸酱俱。
开视静如练，缄题投比珠。
甚知故人厚，痟中怜老夫。
岂惟减肺渴，兼可濡肠枯。
因之想风味，更过酪醍醐。
致此未足言，公才可时须。
似传滇池君，愿献汗血驹。
高有八尺龙，次有一丈乌。
论功当作颂，请歌马斯徂。
送僧归护国寺
张师德（宋代）

喜陪人杰论三乘，岩室经年锁翠稜。
六代有师传法印，万缘无象监心灯。
赤城道远明霞画，瀑布声寒月照冰。
迹似孤云縻不得，清秋归兴杖蛮藤。
画堂春
张抡（宋代）

月娥来自广寒宫。步摇环佩丁东。戏鸾双舞驾天风。雪满云空。

一剪玉梅花小，九霞琼醴杯浓。凤箫千载莫匆匆。且醉壶中。
题扇寄徐文烱表侄
吴俨（明代）

东风力软落花轻，一曲离歌客未行。载酒满船还载月，坐听啼鸟溧阳城。
葛文康书简帖赞
岳珂（宋代）

辞以情达，义以气激。
以素心期，托名手笔。
都曹这犹，中寓其一。
尚想风流，太平人物。
落叶
陆游（宋代）

万瓦清霜伴月明，卧听残漏若为情。
无端木叶萧萧下，更与愁人作雨声。
秋莺
刘敞（宋代）

高举慕求友，翩然辞谷中。那知改春序，又复到秋风。

节物感归燕，异声嗟远鸿。归非今正好，霜露脱梧桐。
少年游·十之六·林钟商
柳永（宋代）

铃斋无讼宴游频。罗绮簇簪绅。施朱傅粉，丰肌清骨，容态尽天真。
舞裀歌扇花光里，翻回雪、驻行云。绮席阑珊，凤灯明灭，谁是意中人。
赤壁梦鹤
何梦桂（宋代）

辽海千年约未寒，一樽还酹大江干。
夜深睡熟忘身世，天阔归迟化羽翰。
满界红尘飞不下，半船明月笑相看。
起来开户无人迹，数尽枝乌吊老瞒。
小重山
欧阳澈（宋代）

红叶伤心月午楼。袭人风细细，远烟浮。瞢腾醉眼不禁秋。追旧事，拍塞一怀愁。

心绪两悠悠。东阳消瘦损，甚风流。拟凭仙枕梦中游。无眠久，通夕数更筹。
游贤坂书赠可大
丘葵（宋代）

十月寒犹未，幽人乐自便。
看山行觅句，扫石坐谈玄。
一径藤萝月，数家桑柘烟。
旧时钓鱼处，枯木倒寒泉。
长春花 其一
徐积（宋代）

谁言造物无偏处，独遣春光住此中。叶里深藏云外碧，枝头常借日边红。

曾陪桃李开时雨，仍伴梧桐落后风。费尽主人歌与酒，不教閒却卖花翁。
偈颂一百零二首
释绍昙（宋代）

智与理冥，神与境会。
碎维摩床，断毗卢髻。
碧眼黄头著眼觑，百杂碎。
玉清宫与赵达夫鲜于枢联句二首
白珽（元代）

湖光漠漠水禽飞，提柳斜斜带夕晖。
二月江南好天气，初阳台上惬春衣。
春日载酒同诸子过友人赏牡丹四首 其一
何吾驺（明代）

国色新倾姊妹行，全欺残雪寿阳妆。石家绛蜡犹堪剪，卜夜千杯醉不妨。
卜算子·前度月圆时
蔡伸（宋代）

前度月圆时，月下相携手。今夜天边月又圆，夜色如清昼。风月浑依旧。水馆空回首。明夜归来试问伊，曾解思量否。
次韵周倅大雪见寄二首 其二
释德洪（宋代）

白昼通红火，萧萧惊打窗。折绵寒未透，兀梦睡先降。

那敢犯诗垒，自然摧慢幢。重看寄来句，呵手剔残缸。
夜酌丹山
陈著（宋代）

石路深深著梵宫，绿阴截断出尘红。
春风杖屦閒忙外，明月山林醒醉中。
有酒何须白莲社，无诗可入碧纱笼。
归途自有儿扶笑，不用过溪劳远公。
水调歌头（寿胡详定）
刘克壮（清代）

风露洗玉宇，星斗灿银潢。云间笙鹤来下，人世变凄凉。九转金丹成后，一朵红云深处，玉立侍虚皇。却笑跨夺子，草草梦黄粱。

君记否，齐桓□，鲁灵光。中原公案未了，真下欠人当。试问主门关外，何似金銮殿上，此段及平章。富贵倘来耳，万代姓名香。
次韵才叔和陈大用七夕绝句 其三
许及之（宋代）

宁少公荣莫少车，良辰僧坐笑砖磨。诗翁不至惟诗至，好句虽多恨亦多。
渔家傲引
洪适（宋代）

五月河中菱荇遍。丝纶欲下相萦绊。却掉船来芳草岸。呼侣伴。萦衣不把金章换。

碧落云高星烂烂。波心举网星光乱。跃出鲤鱼长尺半。回首看。孤灯一点风吹散。
东篱杂书
陆游（宋代）

身与春俱老，愁随日渐长。
帘栊听语燕，涧谷撷幽芳。
酒榼常从後，诗囊亦在傍。
闲行无定处，随意据胡床。
马节妇盛氏
陈德永（元代）

白日忽中晦，阳春春陨霜。儿生未识父，姑老谁扶将？

呜呼养姑心，引誓独永亡。仰无一瓦庇，俯无立锥场。

宵机乱头绪，昼哭成徊徨。赋命谅使然，苦节良自伤。

身前一世短，身后百世长。慨彼《梅花》诗，永媲《黄鹄》章。
次韵刘升卿惠焦坑寺茶用东坡韵
王庭圭（宋代）

日出城门啼早鸦，杖藜投足野僧家。非关西寺钟前饭，要看南枝雪里花。

玉局偶然留妙语，焦坑从此贵新茶。刘郎寄我兼长句，落笔更如锥画沙。
重过燕子矶
蔡琬（清代）

又系兰桡驻水滨，小亭重上独逡巡。恰看白下还斜照，剩对青山似故人。

几杵疏钟江寺晚，半篱寒艳菊花新。凭栏更诵登临句，望里山川尚有神。
湖州道中四首 早发下若
孙觌（宋代）

宿雨乍收山气敛，清风欲发曙光寒。纷纷鸟动行人起，百尺浮图水底看。
别谢彦国相公三首
邵雍（宋代）

仲尼天纵自诚明，造化功夫发得成。
见比当初归鲁事，尧夫才业若为情。
书皎白处士墓表后
王恭（明代）

少微经天何烨烨，处士不言情亦惬。仙源渤海出清河，南宋尚书今几叶。

人言处士曾怀宝，脱略凡机一何早。仲举空怜徐稚高，王弘未识渊明好。

三十儒衣鬓尚玄，萧条元季事戈鋋。金天厌见搀抢动，洛邑长愁郏鼎迁。

谁似当年独高洁，清风飘飘洒兰雪。仙客神交碧落游，仙人口受青囊诀。

别墅閒堂野水滨，日长高枕道为邻。龙门月出翁山晓，鸡屿花明宰岭春。

堂前玉树惊摧折，颜巷俄闻丧贤哲。天上文章记玉楼，人间皎白传清节。

况有承家伍桂芳，若为黄鹄叹孤房。伤心忽洒亡人泪，丸胆曾留教子方。

生平约契归同穴，百岁何曾昩成说。宦游令子远辞天，千里家林泣归血。

福山原上草离离，地下焚黄会有期。黄阁词臣书墓碣，白云居士赋哀诗。
送杨秘丞
刘攽（宋代）

结发仕明世，四十列朝籍。汉庭殊多贤，向子每叹息。

羁旅间何阔，相逢头已白。车马故匆匆，复为北州客。

萧条大河渚，疲瘵空城域。思得爱人长，而君著吏迹。

去思常蔼然，所居不赫赫。推此化百里，坐当致繁殖。

常服子路言，有志千乘国。饥馑师旅馀，可使义且力。

由来骋骐骥，历险始尽识。尚恨此中小，颇复拘绳墨。

太平进取难，子云尝执戟。金张许史间，无所用奇策。

不如课农桑，弦歌树风绩。无由之武城，赠诗慰相忆。
春景 明月逐人来
刘辰翁（宋代）

人影光相乱，月明灯市开。依依随马去，故故逐人来。

胜赏春三五，流光酒一杯。为君分绮席，同我上瑶台。

扶路倾相就，分襟逝却回。玉山人醉矣，健到莫惊猜。
吴下同年会诗
周承勋（宋代）

青云紫陌不相违，四海如公省见稀。
身在外台严刺举，诗来属见慰瞻依。
珠园授笔驱春雨，泽国扬帆送夕晖。
留落而今待公道，敢言一斥羡群飞。
景德中朝会十四
佚名（隋代）

八佾具呈，万舞有奕。
既以象功，又以观德。
进旅退旅，执籥秉翟。
至化怀柔，远人来格。
寿虞丞相 其四
员兴宗（宋代）

命圭相印锡元勋，天子龙飞第八春。昨夜老人推甲子，明朝宝牒换庚寅。

壶中日月胚胎久，掌上乾坤把握新。二十四年黄閤样，坐看霜雪到松筠。
病余兀坐偶成二绝
王之望（宋代）

寂寂经旬病卧家，起来都不记年华。
一声檐上惊秋晚，墙外初联卖菊花。
琪树
钟芳（明代）

淇树生玄圃，枝叶何蒙茸。一鸟巢其颠，修翰弄春风。

一鸟飞且鸣，清音协丝桐。栖迟偶相值，何心竞雌雄。

天明各分飞，冥冥任西东。
陪张丞相自松滋江东泊渚宫
孟浩然（唐代）

放溜下松滋，登舟命楫师。讵忘经济日，不惮沍寒时。

洗帻岂独古，濯缨良在兹。政成人自理，机息鸟无疑。

云物凝孤屿，江山辨四维。晚来风稍急，冬至日行迟。

腊响惊云梦，渔歌激楚辞。渚宫何处是，川暝欲安之。
有感
林元俊（清代）

贫病交攻久未除，愁来难放两眉舒。冰弦不遇钟期识，破甑频同范叔虚。

自惜鲋鱼居涸辙，谁怜骐骥困盐车。纵教沦落长如此，慰我还凭架上书。
石竺山二十咏
刘克庄（宋代）

圣人称水哉，昼夜流不息。
东坡如万斛，南华只五石。
花枝归客园花似笑似怜又似有所思诗以解之 其三
郭之奇（明代）

自在诸花莫太狂，无情风雨绝须妨。春方泛爱难孤倚，客有馀心欲细商。
山中次叶翰林韵 其二
程俱（宋代）

绕舍萧森碧玉椽，西丘桑苧远相连。东山一为苍生起，付与幽人枕石眠。
甲子秋八月偶思出游往往累日不能归或远至傍
陆游（宋代）

啮雪犹能活窖中，侩牛亦可隐墙东。
来归里社当知幸，万卷书边一老翁。
题清斯堂
孔平仲（宋代）

河流与淮接，于此一堂成。水色已可爱，主人心更清。

鱼潜晚日静，柳落秋空明。本自无尘土，何须歌濯缨。
雨夜持螯
方岳（宋代）

白鸥盟在且归休，吾道非邪自白鸥。
识字不供余子笑，能持赢得一生愁。
寒花已共岁年晚，薄酒难禁烟雨秋。
郭索解围功独隽，中书君拟内黄侯。
癸酉春侨居无为寺归云阁以十五游方今五十为题信笔十首终在五首 其四
释行海（宋代）

十五游方今五十，每嫌屈蠖苦求伸。许由不肯为天子，文叔犹能念故人。

几处池塘初解冻，一时桃杏又争春。五湖烟景虽然好，萱砌难忘白发亲。
水龙吟
张鎡（宋代）

余曰：人间虚幻，子能毕辞荣宠，清净寡欲，当享万寿。惊觉，因赋清词，乙丑冬十二月也

这番真个休休，梦中深谢仙翁教。浮生幻境，向来识破，那堪又老。苦我身心，顺他眼耳，思量颠倒。许多时打＿，鲇鱼上竹，被人弄、知多少。

解放微官系缚，似笼槛、猿归林草。云山有约，儿孙无债，为谁烦恼。自古高贤，急流勇退，直须闻早。把忧煎换取，长伸脚睡，大开口笑。
七言 其二十九
吕岩（唐代）

寻常学道说黄芽，万水千山觅转差。有畛有园难下种，无根无脚自开花。

九三鼎内烹如酪，六一炉中结似霞。不日成丹应换骨，飞升遥指玉皇家。
题阅岁亭
吴芾（宋代）

岁月催人老，少年安在哉。
羡君杯酒里，日日见花开。
横吹曲辞。陇头（一曰陇头水）
张籍（唐代）

陇头已断人不行，胡骑夜入凉州城。汉家处处格斗死，

一朝尽没陇西地。驱我边人胡中去，散放牛羊食禾黍。

去年中国养子孙，今著毡裘学胡语。谁能更使李轻车，

收取凉州属汉家。
送沈秦川婿之任江西宪副
朱朴（明代）

豫章城上大江西，台宪恩书拜紫泥。豸绣乍围金带重，宫花犹紫帽檐低。

九天霖雨随车毂，三楚风云入马蹄。魏阙朝班遥想像，高堂禄养喜扶携。

滕王阁据江山胜，五老峰攒翠黛齐。官舍昼閒书满案，讼庭人静草生蹊。

青云壮志方驰骤，白首离怀易惨悽。他日相思闻过雁，莫辞书札重缄题。
题吕节夫园亭十一首 其四 朝阳台
周紫芝（宋代）

残月坏金枢，朝曦吐旸谷。南台凌日观，杲杲明万木。

白露亦巳晞，桐阴转檐曲。危坐读黄庭，想像巾一幅。
秋夜
郭昭著（宋代）

秋空澹澹天无极，东望平林净如拭。
清光倒湧冰轮寒，山河明作玻璃色。
主人对此欲凌风，瑶光浮白珍珠红。
留连中夜不知倦，酣歌惊动蛇龙宫。
闻喜宴薛和御制惕进士诗
程公许（宋代）

九五天临德有元，自应皇化轶义轩，
囊封何日无忠谏，延策今年许尽言。
端籍多才戡世难，心销杀气作春温。
万间华屋非难就，杗桷应须妙选抡。
喜杨致平登第
王洋（宋代）

寄隐湖头知几年，聊城一箭自家传。
更须结组随鸳鹭，暂舍衔家乐圣贤。
鹤到九霄方展翅，骥行万里可加鞭，
隔江阻预金钱会，梦到君家社瓮边。
春怀 其三
卫宗武（宋代）

时来桃李妍，春风乃知己。时去桃李萎，春华俱梦寐。

芳菲气不桃，一一理犹是。何如松与柏，无荣亦无悴。

浮生寄旅亭，万事若流水。富贵等空花，灭没无足纪。

身前苟遗臭，身后乌可洗。我愿为松柏，不愿为桃李。

长保千岁姿，盘根涧阿底。
瑞云庵
姚燮（清代）

屐苦游山𠉮，名蓝憩午晴。藓光缘蝶翅，茶气噤蝉声。

斗阁云眉罥，癯禅水衲清。松寮孤榻暗，留梦过钟鸣。
卜算子
范成大（宋代）

云压小桥深，月到重门静。冷蕊疏枝半不禁，更著横窗影。

回首故园春，往事难重省。半夜清香入梦来，从此熏炉冷。
送师川
洪朋（宋代）

去年徐郎诗句新，今来徐郎思不群。帝子楼前阅秋浪，秦人洞口入朝云。

忽思赤壁过吾弟，更向舒州迎细君。及此瓦盆春酒满，烧灯夜雨重论文。
酬刘郎安孺庆八十
韩维（宋代）

桂起安居濯了缨，结茅凭几坐忘情。行年及老渐仁德，终日为欢尽孝诚。

垂白退休承世范，纡朱列侍愧朝荣。近来捉得文章婿，陡觉吾门喜气生。
菩萨蛮 其二
翁元龙（宋代）

玉纤闲捻花间集。赤阑干对芭蕉立。薤叶晚生凉。竹阴移小床。

拗莲牵藕线。藕断丝难断。弹水没鸳鸯。教寻波底香。
赠相士
王君谟（宋代）

江南桥上相逢处，笑我而今似俗人。
要识本来真面目，秋风天地一吟身。
九月十九日京东门与董右军诸公别至通州还寄在京朋游
范梈（元代）

临分强颜作笑言，上马恸哭投烟村。十年总仗旧交力，万里独怀明主恩。

南极下头星象少，东风近便柳梅繁。时人祗怪丹砂令，曾以虚名细讨论。
江畔独步寻花七绝句·其二
杜甫（唐代）

稠花乱蕊畏江滨，行步欹危实怕春。
诗酒尚堪驱使在，未须料理白头人。
春色有怀
朱淑真（宋代）

客里逢春想恨浓，故园花木梦魂同。
连堤绿阴晴烟里，映水红摇薄雾中。
感花
崔涂（唐代）

绣轭香鞯夜不归，少年争惜最红枝。

东风一阵黄昏雨，又到繁华梦觉时。
感遇四首 其四
王浍（元代）

槁梧蒙绂冕，峥嵘化侯王。𩜾饵先百牢，兰烟浮玉房。

儿女何所见，拜跪色甚庄。四海正聋瞽，威灵尔翕张。

哀哉杞梓材，弃捐官道傍。
醉中赠符载
窦庠（唐代）

白社会中尝共醉，青云路上未相逢。
时人莫小池中水，浅处无妨有卧龙。
题汉初东岩
冯时行（宋代）

疏官寂寂解行衣，脱木萧萧立翠微。
江带暝烟随意曲，鸟翻落日向人归。
宫词四首
刘克庄（宋代）

凉殿吹笙露满天，木犀花发月初圆。
君王少御珊瑚枕，多就宫人玉臂眠。
满江红 其二
黄机（宋代）

万灶貔貅，便直欲、扫清关洛。长淮路、夜亭警燧，晓营吹角。

绿鬓将军思饮马，黄头奴子惊闻鹤。想中原、父老已心知，今非昨。

狂鲵剪，于菟缚。单于命，春冰薄。政人人自勇，翘关还槊。

旗帜倚风飞电影，戈鋋射月明霜锷。且莫令、榆柳塞门秋，悲摇落。
赵季和刻青田石章见赠时将归蜀因为诗以报之
王至甸（清代）

法古以神不以迹，赵君篆入斯冰室。十年悬腕如拨镫，一刀凿冰青田石。

翩翩野鹤初飞回，脱手赠我疑琼瑰。自嫌雕刻壮夫耻，笔力真可回云雷。

文三桥，王山麓，当年此技称绝工。江山跌宕有寒饿，而君莫叹相如穷。

叙州风，雅州雨，临邛垆头酒如乳。还家一醉对文君，却胜黄冠作羁旅。

此别重逢复几年，相看黯黯俱华颠。傥思老朽诗情苦，乞与巴东十万笺。
挽心友李应之判县
阳枋（宋代）

妙岁麟经得兴微，名成四十壮心违。
半生于德归六驷，一节夷清在首薇。
古礼事亲轮月晓，新诗易箦片云飞。
九京他日如堪作，见说非公谁与归。
次韵酬李秬
刘摰（宋代）

公干长迷簿领书，渥言那似阮元瑜。闇投子有夜光璧，次报吾无明月珠。

急景壮怀悲剑锷，西风高兴梦蓬壶。勉强岂使今惭古，元白邹枚亦此都。
朝斗
白玉蟾（宋代）

夜楼一穗玉炉烟，飞入三天最上天。
朝罢满空风露晚，世人应是更贪眠。
北京八咏 其三 太液晴波
胡俨（明代）

画桥凫雁动春声，波散寒烟日正晴。游鲤暖依芳藻出，飞花时拂绿漪轻。

好同荣水浮龙马，不比昆明隐石鲸。几度天瓢分泻出，甘霖到处济苍生。
蔷薇花
杜牧（唐代）

朵朵精神叶叶柔，雨晴香拂醉人头。
石家锦幛依然在，闲倚狂风夜不收。
夜闻故梓州韦使君明当引绋感而成章
苏颋（唐代）

恻矣南邻问，冥然东岱幽。里閈宁相杵，朝叹忽迁舟。

君心惟伯仲，吾人复款游。对连时亦早，交喜岁才周。

序发扶阳赠，文因司寇酬。讵期危露尽，相续逝川流。

卧疾无三吊，居闲有百忧。振风吟鼓夕，明月照帷秋。

藓驳题诗馆，杨疏奏伎楼。共将歌笑叹，转为弟兄留。

感物存如梦，观生去若浮。余非忘情者，雪涕报林丘。
贤者之孝二百四十首·康叔
林同（宋代）

勿云服父事，不敬亦无伤。
元恶与大憝，邦刑自有常。
贤者之孝二百四十首·陶侃
林同（宋代）

陶公宴参佐，限极每欢余。
忆与亡亲约，凄然不敢逾。
端居咏怀
白居易（唐代）

贾生俟罪心相似，张翰思归事不如。
斜日早知惊鵩鸟，秋风悔不忆鲈鱼。
胸襟曾贮匡时策，怀袖犹残谏猎书。
从此万缘都摆落，欲携妻子买山居。
云天瑞所藏李唐风雨图
释居简（宋代）

炮车卷东南，白昼沙石昏。悠然隘西北，顷刻潭湫翻。

晴窗展李画，叆叇迷江村。乃知笔有神，巧剔造物根。

信意泼浓墨，了不见墨痕。但见平林黯黯木欲折，辊底怒浪掀天浑。

平地十步九蹉跌，奈此倚岸舟如盆。得非折天柱，恐是颠昆崙。

不然于菟髑髅下，巨浸潜蛟勇斗涛山崩。空江冥冥不知晓，更无一个闲鸥鸟。

断岸微茫水亭小，三两重茅都卷了。漓洒云阴阴，翻然如惜金。

西子宜浅妆，浓抹尤清深。于戏此妙不可寻，百金一笔不足临，掩卷袖手空沉吟。
鹧鸪天
臧鲁子（宋代）

虎踞龙蟠万古雄。横飞一节大江东。今归定作鸾坡客，笔底山川写不穷。

吟絮柳，赋东风。年年春在建章宫。天教随佛生人世，恰似河沙寿我公。
捧砚姬空翠二首
许月卿（宋代）

捧砚姬空翠，随琴鹤晓烟。
夕阳更山外，流水自楼前。
芳草垂杨地，和风丽日天。
戏游看处处，明媚自年年。
飞云洞饯别林别驾之槜李兼呈车使君
卢龙云（明代）

吴越山川纪胜游，屏星远道接清秋。邑缘课最荣增秩，郡以抡材裕借筹。

展骥途看千里逸，飞云觞为片时留。雌堂到日应知己，共赋登高月满楼。
恭挽理翁常寅长同年 其二
刘绳祖（清代）

一载神交有夙因，公馀手札诲谆谆。方期不隔同年面，谁料永成地下人。

精贯白虹完节义，魂归丹陛报君亲。西民相率歌侯德，庙食千秋禋祀新。
寄青城山颢禅师
崔涂（唐代）

怀师不可攀，师往杳冥间。林下谁闻法，尘中只见山。

终年人不到，尽日鸟空还。曾听无生说，应怜独未还。
次韵子瞻临皋新葺南堂五绝 其二
苏辙（宋代）

旅食三年已是家，堂成非陋亦非华。何方道士知人意，授与炉中一粒砂。
飞雪满群山 赠庄澹庵宫坊入秦
梁清标（清代）

廿载通家，五云仙客，烟霞未改朱颜。中林久卧，春明重入，共传前度人远。

拥图书满载，浑不让、襄阳画船。西行投袂，衣装短后，仗策入秦关。

喜此日、咸京烽火息，嶷然天府，百二清山。风高鄠杜，霜清韦曲，孤吟驴背桥湾。

助军储塞下，归来正、花明柳妍。长扬羽猎，抽毫赋作杨马看。
忆旧游·次予昕韵，题其燹余回忆词卷
王用宾（宋代）

问澄清何日，驰骋中原，已著先鞭。击碎江流楫，把一腔幽愤，洒上蛮笺。

几番海客归去，依旧念家山。算跃马狂歌，钓鳌豪举，无限悲欢。

往迹重回首，但百端吟绪，一抹寒烟。橐笔投戈后，更玉田词律，细入毫颠。

咳唾便生珠玉，沧海漫道遗捐。万事付瑶琴，伊谁解悟心上弦。
青县
田霢（清代）

中山瀑布野云迷，系缆闲寻过水西。只为客怀无寄处，要听鹤唳与猿啼。
送胡适道秀才东归
邹浩（宋代）

十年星散忽相逢，寂寞芜城古頖宫。一炷澄泥窥祖要，三卮浮蚁对春丛。

牢刍岂解留天骥，云路还闻逐塞鸿。莲社故人如见问，为言涉世百无功。
江行寄张舍人
灵一（唐代）

客程终日风尘苦，蓬转还家未有期。林色晓分残雪后，

角声寒奏落帆时。月高星使东看远，云破霜鸿北度迟。

流荡此心难共说，千峰澄霁隔琼枝。
秋江送客
白居易（唐代）

秋鸿次第过，哀猿朝夕闻。是日孤舟客，此地亦离群。

濛濛润衣雨，漠漠冒帆云。不醉浔阳酒，烟波愁杀人。
金陵杂兴二百首
苏泂（宋代）

临春何在只桑麻，法宝丛篁间杏花。
旧日此间同泰寺，曾将龙衮换袈裟。
禅人并化主写真求赞
释正觉（宋代）

锦云晚晴，璧月夜明。
妙心无住住，幻事不生生。
天际冥冥雁字没，潮痕滟滟鲸波平。
诗赠晚学李君
邢仙老（宋代）

山家何物是知音，也胜人间枉用心。
学就万年龟喘息，习成千岁鹤呻吟。
冲和久养灵通兽，关节常调不死禽。
独对翠微谁更问，鼎分三足伴光阴。
秋野五首
杜甫（唐代）

秋野日疏芜，寒江动碧虚。系舟蛮井络，卜宅楚村墟。

枣熟从人打，葵荒欲自锄。盘餐老夫食，分减及溪鱼。

易识浮生理，难教一物违。水深鱼极乐，林茂鸟知归。

吾老甘贫病，荣华有是非。秋风吹几杖，不厌此山薇。

礼乐攻吾短，山林引兴长。掉头纱帽仄，曝背竹书光。

风落收松子，天寒割蜜房。稀疏小红翠，驻屐近微香。

远岸秋沙白，连山晚照红。潜鳞输骇浪，归翼会高风。

砧响家家发，樵声个个同。飞霜任青女，赐被隔南宫。

身许麒麟画，年衰鸳鹭群。大江秋易盛，空峡夜多闻。

径隐千重石，帆留一片云。儿童解蛮语，不必作参军。
代上傅帅十二月二十三日生辰
郑刚中（宋代）

牙城霜月红，稚耋拥晴昼。百拜黄堂前，共上太守寿。

皆谓去年时，黠虏已深寇。一炮惊江南，衢婺几失守。

徬徨千里心，窜逸欲相蹂。公以活人手，衔金力营救。

信赏激忠勇，厚礼罗杰秀。坐回虏马头，遁去如惊兽。

邦人未遑息，鼠辈复狂嗾。郡兵无奇画，辙乱失领袖。

闭关守孤城，惴慄鹿在囿。我公登高墉，威德即下覆。

仰见吾父者，欢舞悉解胄。一犁春雨耕，乐业遂如旧。

生成荷终始，铭刻念前后。公之所常活，庸可亿万究。

吾闻天地间，祸福靡虚授。阴功满东吴，冥报岂容缪。

当能寿我公，炯炯如列宿。下吏闻此言，喜跃倒冠绶。

中兴须钜人，理亦天所祐。矧复有厚德，福禄宜愈茂。

自恨如漂萍，孤迹太冗陋。邑佐虽贱役，不许久奔走。

行将罢摘尾，违远去左右。敛板集公门，依依已延脰。
洞仙歌
朱祖谋（清代）

推枕秋怀断。乍梦阑徙倚，初寒池馆。绕空廊露叶，远楼风雁。

冥冥月气镫辉乱。问几度、安排平圃宴。閒箫管。甚叠遍霓裳，翻恨新生懒。

辗转。酹愁酒醒，殢睡香消，易感难拚，漫与短发飘箫，冷却故园心眼。

良天好夜终须见。要舞袖、联翩花底换。回醉眄。向当筵、击筑哀歌未辞晚。

忍坐看。看点拍、江南怨。奈碧云无信，旧丛霜老谁家苑。
估客乐
曹勋（宋代）

朝饮文君酒，莫宿邯郸妓。
近得浮梁书，春前办行计。
郡守劝驾乐语
姚勉（宋代）

主人合作紫薇郎，引领群仙觐玉皇。
满袖风云生羽翮，排空牛斗避光芒。
锦江家谶声名在，金榜巍科姓字香。
典贡春官来岁事，芝香趣下瑞芝堂。
送方尉还任
左纬（宋代）

平安耿耿念庭闱，乞假言旋谢式微。应向门前留彩棒，却来堂式舞斑衣。

流花洞口春将近，盖竹山头雪已晞。闻说后年官始满，不知重到几时归。
无题
宋伯仁（宋代）

落花帘箔雨垂垂，重念长亭析柳时。
人在一犁春水外，此情唯有鹁鸠知。
左右史待班二首
任希夷（宋代）

虎旅分行铁作檛，殿前拜舞一声哗。
辅臣对罢无公事，日照金铺扇影斜。
夏日酬祥松二公见访
李建勋（唐代）

多谢空门客，时时出草堂。从容非有约，淡薄不相忘。

池映春篁老，檐垂夏果香。西峰正清霁，自与拂吟床。
心知庄求颂
释正觉（宋代）

耕云种月自由人，田地分明契券真。
黄独将看炊作饭，白牛今券牧来纯。
钁头活计时时用，物外家风处处亲。
禾黍十分秋可望，饱丛林汉著精神。
往平冒观府基呈祁石阡
周瑛（明代）

卫府夹江立，分明是壮谋。出奇相掎角，据险扼襟喉。

官有藩篱固，民无兵革忧。国家修远略，敢为借前筹。
题林良枯木寒鸦图图有李宾之题句四首 其二
王夫之（明代）

便得春风也是枯，藤萝不挂尽萧疏。遥知练鹊过新绿，只似河阳掷果图。
题圣果寺介亭诗
丘濬（宋代）

金商肃肃淬龙渊，白晓挥开东北天。
天孙引下翡翠烟，层层堆列参井边。
便於裸壤蟠危巅，城雉岧峣暗接连。
地祇欲誇融结权，藓花斸破蛰虫迁。
皮刳骨露判混元，一支一节相贯穿。
洞庭波浪彻底乾，驱来不用暴秦鞭。
大者甈卼下腾骞，尊卑序立鸿雁联。
欲觐曜宝礼法专，貘豹甝虎竞差肩。
禀命踧蹜未敢前，精神张王腰挛拳。
霸臣纳土穷海堧，怪状埋没几百年。
中和有美既争先，磷磷丹漆排雕椽。
太守择之继曩贤，念此嵌空清且坚。
遽於峭绝创墀轩，名之以介非徒然。
介是长男变初世，六二爻辞蕴深秘。
重门待暴乃其卦，未兆未萌堪畏避。
公性中正仍尽瘁，悔吝何忧忧道义。
道义兴行皇纲备，乃是择之之本志。
平湖巨浸六幕宽，此时非独图宴憙。
暑月芙蓉秋月涛，截断风光千百里。
鹏云沆瀣南北透，离朱瞪目旷倾耳。
料公岂恋苇苕地，才业施为自兹始。
或借前筯或赤箠，式遏蛮戎顺文轨。
炎上润下火兼水，无燥无烈无圮毁。
张衡巧制尘灰累，八虬困睡金丸止。
劝公速为苍生起，起辅垂裳圣天子。
永永勋庸辉信史，此亭万古镇星纪。
和许伯翊访景山
陈师服（宋代）

仙溪七十里，半世始闻名。一日见山面，千年怀友情。

古匏浮晋醁，清水照尘缨。霜月亭亭白，连床话到明。
溪光
刘逢源（明代）

溪光明落日，淡性与秋宜。丛菊薰幽径，寒匏挂短篱。

泉声争赴壑，叶影半辞枝。邻叟闲相慰，浮生莫浪悲。
偈倾一百三十三首
释法薰（宋代）

布袋头结，圣凡路绝。
蜡人冰，鹅护雪。
西恁麽，此土还别。
夫人阁四首
苏轼（宋代）

彩胜镂新语，酥盘滴小诗。
升平多乐事，应许外庭知。
送嶰筠赐环东归二首 其二
林则徐（清代）

回首沧溟共泪痕，雷霆雨露总君恩。魂招精卫曾忘死，病起维摩此告存。

歧路又歧空有感，客中送客转无言。玉堂应是回翔地，不仅生还入玉门。
雪中 其一
释永颐（宋代）

风定片初微，移时鹊噪稀。曲塘添柳重，彤阁映花飞。

鹤怪云黏石，僧疑月照扉。闭门高卧者，终岁复何依。
过郯城
秦焕（清代）

车轮喧轣辘，驱马过荒城。野阔树无影，风寒沙有声。

健儿行带剑，牧竖坐谈兵。岂少匡时策，行行望帝京。
海波
员兴宗（宋代）

上妙空王殿，灵神不敢窥。
乾坤捧兜率，日月绕须弥。
八柱真如宰，三山自不奇。
海鲸吞巨浪，只要十分诗。
皇帝阁春帖子
许应龙（宋代）

圣德乾坤大，皇图日月长。
远人咸畏慕，国势寝安强。
宋前后舞歌二首 其二 后舞歌
王韶之（南北朝）

假乐圣后，寔天诞德。积美自中，玉猷四塞。龙飞在天，仪刑万国。

钦明惟神，临朝渊默。不言之化，品物咸德。告成于天，铭勋是勒。

翼翼厥猷，亹亹其仁。顺命创制，因定和神。海外有截，九围无尘。

冕旒司契，垂拱临民。乃舞大豫，钦若天人。纯嘏孔休，万载弥新。
简周宇安
聂节亨（清代）

袁江腊月夜飞雪，万顷玻璃散冰缬。杈丫冻木绕江森，孤洲惨惨寒云裂。

柴扉江岸旧为家，画里芭蕉映浅沙。钓竿久共羊裘老，月明浦溆舟时拿。

形骸放浪无羁束，忘机迹已轻鸥熟。不须句漏乞丹砂，管领溪山一生足。

太华山顶莲花开，人间富贵轻尘埃。一樽许我醉醽醁，高兴直欲凌蓬莱。
水亭夜坐赋得晓雾
李益（唐代）

月落寒雾起，沈思浩通川。宿禽啭木散，山泽一苍然。

漠漠沙上路，沄沄洲外田。犹当依远树，断续欲穷天。
连夕大风，凌寒梅已零落殆尽三绝
范成大（宋代）

花开长恐赏花迟，花落何曾报我知。
人自多情春不管，强颜犹作送春诗。
和魏定父早春十首
王之道（宋代）

早从子美追懒真，近向长康得痴绝。
相逢可笑复可怜，君看稀疏鬓边雪。
河传 拟百末词，咏闺中十二月词
杨继端（清代）

晓起，妆整。新样翠钿，又翻华胜。颂椒堂上，迎禧问寝。

绣袿频敛衽。

闹蛾半月灯期近。良宵永，云母开玉镜。绮疏梅萼香喷。

试花风一信。
贤者之孝二百四十首·江泌
林同（宋代）

菜心且不食，亲念一何深。
为尔有生意，存吾不忍心。
游鱼
来鹄（唐代）

弄萍隈荇思夷犹，掉尾扬鬐逐慢流。

应怕碧岩岩下水，浮藤如线月如钩。
送张伯起入都二首
方回（元代）

西湖风景异，因仕住桐川。
太守令求宅，诸生为买田。
冷官清可喜，远道老堪怜。
何似严滩守，投簪二十年。
护国寺秋吟八首
白玉蟾（宋代）

酒弄三竿日，诗成一枕风。
寒声落鸿雁，秋意著梧桐。
福禄咫尺边界停车怅望有作 其五
屈大均（明代）

狼水惟蓬远，徭山是白梅。妻孥多射猎，虎豹少蒿莱。

风俗歌村好，烟光伏峒开。乱峰盘鸟道，行客意迟回。
寄唐子华县令兼简赵季文从事
郯韶（元代）

乡里衣冠日已疏，归来俯仰十年馀。苍筠独喜经秋后，白发休嫌把镜初。

犹子总传韦偃画，诸孙只守邺侯书。西邻从事耽诗癖，日日过门应下车。
上南冈
王安石（宋代）

暮坞屋荒凉，寒陂水清浅。
捐书息微倦，委辔随小蹇。
偶攀黄黄柳，却望青青巘。
幽寻复有兴，未觉西林晚。
浣溪沙 其六 蕉阴茗话
杨芸（清代）

小坐苔茵伴翠翘。几丛秋影写芭蕉。煮茶声里话无聊。

凉沁花芭浮绿雪，香分云叶裹红绡。一痕新月小窗寮。
张阁学挽词 其二
王十朋（宋代）

公在南昌日，含沙祸最奇。语蜚无限谤，狱具不过诗。

天道何尝远，人心自太危。盖棺公论定，盛德合丰碑。
送僧还长沙
释德洪（宋代）

去袂不容挽，子规真滑唇。烟村相送处，风物更撩人。

麦浪空翻日，花房尚锁春。遥知到湘浦，卢橘恰尝新。
旅中秋月有怀
朱庆馀（唐代）

久客未还乡，中秋倍可伤。暮天飞旅雁，故国在衡阳。

岛外归云迥，林间坠叶黄。数宵千里梦，时见旧书堂。
缘识
宋太宗（宋代）

君子怀幽趣，谦恭礼乐才。
经心皆识见，书史尽通该。
有德馨还远，清虚道亦开。
先生宜法则，宿习自将来。
广州萧都督入朝过岳州宴饯得冬字
张说（唐代）

孤城抱大江，节使往朝宗。果是台中旧，依然水上逢。

京华遥比日，疲老飒如冬。窃羡能言鸟，衔恩向九重。
次韵程道益见赠二首 其二
俞德邻（宋代）

十载时艰泪染襟，馀生几拟托幽深。匹夫无罪空怀璧，校尉有官从摸金。

老去风尘犹眯眼，春来药裹更关心。草玄作赋吾何敢，梁父吟成祇自吟。
偈二十首
释鼎需（宋代）

行亦禅，坐亦禅。
语默动静体安然。江上晚来堪画处，
一叶扁舟破远烟。
次韵权季玉枕上偶成
方回（元代）

迩日屡闻亲药鼎，客怀沈郁与谁论。
细参素问心无病，勤剔青灯眼未昏。
九折政思为孝子，七襄未用乞天孙。
察君诗味如枯淡，中有无穷古意存。
偈颂九十三首 其三十四
释梵琮（宋代）

劳生正昏睡，侵晓已先行。到家一著子，日出事还生。
红窗迥·春闱期近也
曹豳（宋代）

春闱期近也，望帝乡迢迢，犹在天际。懊恨这一双脚底。一日厮天上五六十里。争气。扶持我去，转得官归，恁时赏你。穿对朝靴，安排你在轿儿里。更选个、宫样鞋，夜间伴你。
曼倩辞
李商隐（唐代）

十八年来堕世间，瑶池归梦碧桃闲。

如何汉殿穿针夜，又向窗中觑阿环。
马冠山
杨谆（宋代）

陈家宅废桑畦暗，马道冠亡羽观空。
惟有山南古程氏，雕檐一簇翠烟中。
金缕曲 题西子思乡图，即代西子自叹
堵霞（清代）

容易韶华度。最难堪，秋容惨淡，秋声凄楚。江畔芙蓉刚半吐。

多少月笼烟护。那似我，随风飘堕。遥望乡园何处是，怎苍苍、独把红颜妒。

全不管，捧心苦。

屧廊深邃宫闱暮。甚来由，娇丝脆竹，朝歌夜舞。听说沼吴须籍妾，武将谋臣几许。

偏用着，温柔戈斧。他日身随荒草没，更何从、认取耶溪路。

无限恨，向谁诉。
寿仙溪张母吴氏七十次周翠渠韵
黄仲昭（明代）

舞袖斓斑晓日前，慈闱尊酒贺稀年。长生莫问还丹诀，种得琼芝满石田。
鹊踏枝·谁道闲情抛掷久
冯延巳（五代）

谁道闲情抛掷久。每到春来，惆怅还依旧。日日花前常病酒，敢怅镜里朱颜瘦。(敢怅 一作：不怅)
河畔青芜堤上柳。为问新愁，何事年年有。独立小桥风满袖，平林新月人归后。
晓
徐夤（唐代）

水尽铜龙滴渐微，景阳钟动梦魂飞。潼关鸡唱促归骑，

金殿烛残求御衣。窗下寒机犹自织，梁间栖燕欲双飞。

羲和晴耸扶桑辔，借与寰瀛看早晖。
酬微之开拆新楼初毕相报末联见戏之作
白居易（唐代）

海山郁郁石棱棱，新豁高居正好登。南临赡部三千界，

东对蓬宫十二层。报我楼成秋望月，把君诗读夜回灯。

无妨却有他心眼，妆点亭台即不能。
次季翔韵送陈佥卫琰征大庸蛮
管讷（明代）

将军名将种，承诏讨南蛮。虏命危如卵，兵威重若山。

斩酋花石下，焚寨柿溪间。一月闻三捷，长歌奏凯还。
郿坞
苏轼（宋代）

衣中甲厚行何惧，坞里金多退足凭。
毕竟英雄谁得似，脐脂自照不须灯。
清明日又忆吴门胜事
邓云霄（明代）

吴会春光属虎丘，倾都此日竞春游。莺花世界吴王苑，箫鼓帘栊范蠡舟。

歌沸剑池催送酒，幕张鹤涧笑藏钩。别来胜事堪肠断，茅屋荒烟度宿州。
飞云亭
连文凤（宋代）

越山眇何许，孤影更依依。
每见无心出，因思齧指归。
随风游泮水，带雨湿斑衣。
应想巴陵地，春余寸草晖。
出德化门外
董嗣杲（宋代）

湖光分柳岸，野趣入桑畦。
锦片花随水，犀尖笋迸泥。
淮云收雨去，蜀鸟失春啼。
隔浦军船过，斜阳送鼓鼙。
待制汤公挽词
叶适（宋代）

缫藉知良玉，虀盐是大儒。
单传合上相，小却但尚书。
蠹简同归处，遗簪任翳如。
西风好溪雨，涨泪湿涂芻。
杨衒之引京师语
佚名（隋代）

白马甜榴。一实直牛。
秋夜
张玉娘（宋代）

暮声杂鸣叶，灵籁生郊墟。白雾脆杨柳，秋水翻芙蕖。

蟾蜍澹帘箔，机杼织寒虚。几度思蘋藻，茫然愧鹿车。
逸田以人日祭苍翁得三绝句 其三
全祖望（清代）

华屋山邱一望中，谁来城北吊遗忠。张徐杨叶都零落，剩有平陵松柏桐。
自咏
陆游（宋代）

万事不挂眼，终年常避人。
荒畦荷锄晚，环堵结茆新。
病马何劳斥，轻鸥未肯驯。
虽惭市门卒，聊作葛天民。
与侍讲程自靖州西归会於江陵二首
释宝昙（宋代）

不以中书老见疏，斯文成就合穷居。
退之彻在南阳后，子美贫於天宝初。
绛帐归来宾客在，玉堂有此丈人欤。
片帆我已东南去，会见含香近紫虚。
送都大茶马入觐八绝句 其四
项安世（宋代）

巴滇绿骏足如风，西域天驹骨似龙。日日马纲来不断，君王心已在除□。
又奉朱明叟
孔平仲（宋代）

金榜阅名姓，于今二十秋。石陨鹢退飞，才命不相谋。

丝绳可比直，应笑曲如钩。竹未遇蔡邕，有声谁见求。

匏瓜岂无蔓，奈何枝不樛。土俗相慢侮，有如东家丘。

革囊贮珠玉，至宝勿暗投。木若假先容，为君效绸缪。
送廖舍人江南安抚
徐铉（宋代）

上天本爱民，治乱当有时。
伤嗟江表人，三灾迭扰之，
如何遭盛明，不能免流离。
王泽限遐远，孰云天听卑。
贤哉廖夫子，尽忠不雇私。
朝闻青蒲奏，暮见轺车驰。
愚闻奉使者，受命不受辞。
但使民瘼廖，无忧国赋亏。
贞观笑割股，文侯谕治皮。
学古平生事，行行当在兹。
赠言聊执手，愿子副心期。
陈升仲挽词
林季仲（宋代）

莫叹交情大署门，交情如子复何云。
友恭便是能为学，朴讷由来自少文。
曾解绨袍怜范叔，当留宝剑报徐君。
雪梅时节尤相忆，长话平生到夜分。
满江红（和吴毅甫）
吴泳（宋代）

伶俐聪明，都不似、阿奴碌碌。渐欲买、青山路隐，白云同宿。半醉尽教乌帻堕，熟眠休管屏风触。算人生、能有几时闲，金乌速。

粗粗饭，天仓粟。浊浊酒，天家禄。更钓鲜采薇，有何不足。君不见当年金谷事，绿珠弄笛椒涂屋。到而今、富贵一场空，终非福。
戏题二章述滁州官况寄翰林旧同院
王禹偁（宋代）

要知滁上兴如何，养拙偷安幸亦多。
小郡既无衣袄使，丰年兼有袴襦歌。
公余处处携山屐，官酝时时泛海螺。
病眼白头唯醉睡，朝廷好事不闻他。
送疏山化主
释慧空（宋代）

疏山开山矮师叔，手中木蛇称最毒。
近江无水山无柴，我昔到时无不足。
休论苦瓠与甜瓜，是圣是凡同一家。
但看开山好基业，与伊随分著些些。
萧侍郎故居
白玉蟾（宋代）

玉笥山前萧子云，手携白璧翫青春。
碧坛夜夜松风起，八十二人朝玉宸。
大明东征提督李如松赠朝鲜都休察使柳成龙
李如松（明代）

提兵星夜到江干，为说三韩国未安。
明主日悬旌节报，微臣夜释酒杯欢。
春来杀气心犹壮，此去妖氛骨已寒。
谈笑敢言非胜算，梦中常忆跨征鞍。
偈颂一百零四首 其六十三
释绍昙（宋代）

目前机，真实相。张都料轮材底轮材，李作头𡎺磉底𡎺磉。

动静奚分两处看，太平基业初无象。迥出常情，与谁共赏。

佳客欢呼自往来，瑞岩拍掌仙岩唱。潦倒庞公，精神迭宕。
燕京杂咏三首 其二
陈学洙（清代）

帝城高接太微垣，龙虎蟠回势欲鶱。关镇居庸当北面，河流沧海抱中原。

葡萄翠色来安邑，騄駬花鬃出大宛。正是金舆巡幸后，九重无事只临轩。
句
吴充（宋代）

南郭迎天使，东郊诏隐人。
眼儿媚（代答）
史达祖（宋代）

儿家七十二鸳鸯。珠佩锁瑶箱。期花等月，秦台吹玉，贾袖传香。

十年白玉堂前见，直是翦柔肠。将愁去也，不成今世，终误王昌。
武林旅中小楼
韩淲（宋代）

西风萧索雨声愁，长夜漫漫人倚楼。莫上竹帘空怅望，绿杨烟暝水中流。
次南蛮驿和颖叔修撰旧题
郭祥正（宋代）

南来匹马厌红尘，喜见梅花似玉人。都为岭头无腊雪，故教六出占先春。
闻官军收复新息
曹彦约（宋代）

降敌知无日，和戎事已休。
百年艰国步，九世忆家雠。
获蔡驰新捷，收京有定谋。
可无蜂虿虑，马健更防秋。
雨晴游洞宫山天庆观坐间复雨
陆游（宋代）

近水松篁锁翠微，洞天宫殿对清晖。
快晴似为酴醾计，急雨还妨燕子飞。
道士昼闲丹灶冷，山童晓出药苗肥。
拂床不用勤留客，我困文书自怕归。
千秋岁·今年为寿
游文仲（宋代）

今年为寿，都道是、不比寻常时节。预庆我公八帙，来献新词一阕。算得年时，恰当尚父，入相周西伯。亲逢盛事，宗孙也五十八。一门富贵荣华，盈床牙笏，何待拈来说。且上祝龟龄鹤算，从此千千百百。笑道儿时，风流丹篆，写向龙驹额。更将彩笔，十字头上添一丿。
南乡子 中秋对月
周贻繁（清代）

云净月华流。满挹金波泻翠瓯。坐到高寒襟怀冷，休休。

病骨难禁半点秋。

如梦复如沤。已负清光四十周。舒却回肠禁却□，悠悠。

闲看池心碧玉球。
同生曲 其二
李攀龙（明代）

蟋蟀空局促，人命安可为。但当饮美酒，醉即蒿里歌。
冷翠谷口占
董嗣杲（宋代）

谷深谁吟诗，吟惹白猿听。
万景虚空生，风微涧光定。
偈颂一百五十首
释心月（宋代）

长安甚闹，我国晏然。
古人一期酬对，不妨奇特。
未有出身之路，唤什么作我国。
纵遇锋刀常坦坦，假饶毒药也闲闲。
秦淮次北谷罗叠韵
叶辉（宋代）

人言王气在鄣州，嬴政因来凿此流。
地脉何曾真断得，几多天子御宸楼。
云梦
柴望（宋代）

纪生尚可称皇帝，韩信何妨作假王。
今日伪游真是伪，只因一蹑误高皇。
宣德丙午扈驾巡边途中感兴
杨溥（明代）

策马登崇冈，一览洞八荒。
山川限南北，华夷有定疆。
猗欤商周盛，以德为保障。
秦隋勤远略，祸乱起萧墙。
颂石头和尚草庵歌
释印肃（宋代）

回光返照便归来，鼻孔辽天眼豁开。
元来佛法无多子，连祝三拳打自呆。
正月二十日出城
张九成（宋代）

春风驱我出，骑马到江头。
出门日已暮，独游无献酬。
江山多景物，春色满汀洲。
隔岸花绕屋，斜阳明戍楼。
人家渐成聚，炊烟天际浮。
日落雾亦起，群山定在不。
江柳故撩人，萦帽不肯休。
风流乃如此，一笑忘百忧。
随行亦有酒，无地可迟留。
聊写我心耳，长歌思悠悠。
昼寝石颐寺
毛滂（宋代）

何人支枕古邯郸，孤卧僧房四面山。
故遣白云遮谷口，不教幽梦落人间。
凉轩
张锷（宋代）

潇洒吴夫子，搆轩山县中。何曾知大暑，每到便清风。

林影乱不定，泉声咽复通。微吟倾白酒，日月任西东。
和赵季文觱西吟
朱德润（元代）

高堂风露生凉秋，兴来乘月登西楼。杜宽对客被短褐，独吹觱西惊群优。

移商换羽穷雕锼，箜篌匏笙声不侔。梨园宫人清泪收，昔闻此曲供王侯。

金花玉管苍凤头，当筵咿哑和《梁州》。缓急应节如解牛，清风席上寒飕飗。

关山叶落清渭流，朝供暮奉何时休。归来白屋书谩抽，走谒高贵多请求。

拨剌惊鱼度寒湫，山空鹤怨中夜愁。时作低韵同羌讴，赵公一闻能解忧。

先生作歌君少留，昔曾天上聆锵球。翕如鸾凤鸣丹丘，听之不厌两耳浮。

便当携君跨双虬，拂衣和曲参天游。
大涤洞天留题
果老（宋代）

烟霞溟蒙峰九转，澱泼屏风倚天半。
石龙背冷泉声哀，万叠灵鼍飞素练。
江山登临夙所愿，何当骑麟醉游遍。
仙人一去不可见，洞天春晚花流远。
自题画荒洲萝月画扇
曾习经（清代）

萝月洲前气已秋，晚潮瀄汨更乘流。人生难得萧閒境，著我扁舟画里游。
又借前韵见意
黄庭坚（宋代）

招潮瘦恶无永味，海镜鑯毫只强颜。
想见霜脐当大嚼，梦回雪压摩围山。
秋日登郡楼二首
蔡襄（宋代）

落叶随飞鸟，疏砧答暮蝉。
悠悠戍楼角，悽切万家传。
秋晚
滕岑（宋代）

槭槭霜风劲，駸駸物象彫。
屡迁怜蟋蟀，一败笑芭蕉。
林叶疏逾响，山云薄易消。
虽无远行役，对此亦何聊。
燕集平远台用韵酬和大谏议萧公
庞尚鹏（明代）

崚嶒台殿倚高山，远郭长从磴道攀。紫气氤氲红日里，绿阴浮道彩云间。

天回海上横金剑，风转螭头拂佩环。万里壮游频作客，石亭留月醉朱颜。
田家秋日词
许及之（宋代）

晚禾未割云样黄，荞麦花开雪能白。田家秋日胜春时，原隰高能分景色。

寒栗挂篱实累累，角田已收枯豆萁。芋魁切玉和作糜，香过邻墙滑流匙。

牧童牧童罢吹笛，领牛山下急归吃。菜本未移麦未种，尔与耕牛閒未得。
和阳念三自武昌至京师
张耒（宋代）

三年别我客荆州，一日长安从我游。
爱君诗有春草句，使我神游黄鹤楼。
江山望尔欲穿眼，见我惊嗟秋鬓短。
扁舟可办吾欲东，年年五湖魂梦中。
题玉像堂
张籍（唐代）

玉毫不着世间尘，辉相分明十八身。

入夜无烟灯更好，堂中唯有转经人。
赠美人别
华岳（宋代）

花脸送愁和露泣，莺声传恨向人妖。
别情远去尤割草，相送不须离画桥。
唐相二绝
苏辙（宋代）

杨王灭後少英雄，犹自澄思却月中。
已得惠妃欢喜见，方头笑杀曲江公。
赏静轩
九皋声公（明代）

云竹淡相于，深宜静者居。
香飘晨梵合，花落暮禅余。
坐有高闲客，床留止观书。
一身仍扰扰，何处问吾庐。
度心动 其二 赠散妓蟾宫秀
邵亨贞（元代）

尘满人闲，有谁能、分得广寒风度。谩道小娇，疑是前身，曾到岩度深处。

九霄宫殿春长好，只合伴、霓裳仙侣。问何事，等闲回首，却迷尘趣。

缥缈琼楼玉宇。奈雾鬓烟鬟，不胜风露。小试茜妆，才近芳尊，已变世间歌舞。

想应羞见嫦娥寡，重来傍、巫山行雨。总忘了，青冥向来去路。
游山诗次杨吉士韵送路从龙
刘存业（明代）

六鳌钓罢虹霓竿，玉笙乘风吹紫鸾。微吟呜呜倚清寒，赤松山深轻相韩。

我有虚室炼就丹，与君握手倾肺肝。不须清露出铜盘，一胸盈盈冰玉团。

拂拭莫耶醉中看，殷勤赠以青琅玕。天地云霞制衣冠，直登蓬瀛履屼巑。

回首日月空跳丸，蜀道非难人自难。